Tallinna Vanalinna Täiskasvanute Gümnaasium

Tallinna Vanalinna Täiskasvanute Gümnaasium (TVTG) on 17-aastastele ja vanematele mõeldud kool haridustee jätkamiseks ning põhi- või keskhariduse omandamiseks. Koolihoone asub Tallinna vanalinnas aadressil Kooli tänav 2.

Ajalugu
Tallinna Vanalinna Täiskasvanute Gümnaasium sai alguse aastal 1919 tänu Tallinna Rahvaülikoolide Seltsile. Tallinna Rahvaülikoolide Selts alustas tegevust 1917. aastal eesmärgiga edendada Eesti haridust. 1919. aastal avasid nad Tallinna Kolledži, mille eesmärgiks oli sarnaneda Ameerika kolledžiga. See pidi seisma keskkooli ja ülikooli vahel ning neid siduma, andes üleüldist haridust. 

1935. aastal likvideeriti Tallinna Kolledž tema endisel kujul ning sama nime all avati eraõppeasutus Tallinna Rahvaülikoolide Seltsi kursused. Kooli eesmärgiks oli õpetada neid, kes mingitel põhjustel avalikes keskkoolides õppida ei saanud.

1940. aastal likvideeriti okupatsiooni tõttu Tallinna Kolledž ning jätkati hariduse andmist Tallinna 12. Keskkoolis. 1941. aastal muudeti kooli nimi Tallinna 12. Gümnaasiumiks ning 1944. aastal Tallinna 9. Keskkooliks, esimene Saksa okupatsiooni ning viimane järjekordse Nõukogude okupatsiooni tõttu. 

1946. aastal nimetati kool ümber Tallinna 1. Töölisnoorte Keskkooliks. Kool oli mõeldud õpilaste jaoks, kes tulevad õhtul töölt otse kooli õppima ning see kujundati vastavalt. 

1971. aastal sai kooli nimeks Tallinna 1. Õhtukeskkool, kuid kooli juhtkonnas muutusi ei toimunud. 

1996. aastal töötati välja uus põhikiri ning kooli nimeks sai Tallinna Vanalinna Täiskasvanute Gümnaasium. Uue kooli põhimõtted teostati koos Taani Täiskasvanute Koolituskeskusega, kuna terves Euroopas oli vaja õhtukoole paindlikumaks muuta. Haridusministeeriumi arvates oli õhtukool iganenud ning ei toonud piisavalt tulemusi, et riigi toetust õigustada ning sel põhjusel tehti rahvusvahelises koostöös uus süsteem. 1994. aastal lubati õhtukeskkoolidel rakendada paralleelselt klassisüsteemiga ainekursusi.

 Kooli juhid 

 Mihkel Välbe 1919–1940
 Artur Luhaäär 1940–1948
 Richard Peterson 1948–1950
 Jaan Kurn 1950–1951
 Aleksander Pärn 1951–1983
 Raimond Laanoja 1983–1988
 Ene Pedai 1988–2014
 Robert Ossipov 2014–

 Projektid 
Tallinna Vanalinna Täiskasvanute Gümnaasium on osalenud koostööprojektides paljude koolidega üle maailma alates 1990. aastast. 2000. aasta septembris külastas kooli 57 õpetajat Roskilde Täiskasvanute Gümnaasiumist Taanist kogemuste vahetamise eesmärgil. Samast aastast on kooli koostööpartneriks Paderborni Westfalen-Kolleg Saksamaalt. Aastatel 2002–2004 osales TVTG kahes rahvusvahelises Grundtvigi haridusprojektist „Euroopa kultuurikompass” ja „Piirideta õpingud”.

 2015 – osalemine Erasmus+ haridusprogrammis, mille eesmärk oli vähendada õppijate koolist väljalangemist. Projektis osalesid ka Saksamaa, Rootsi, Belgia, Hollandi, Bulgaaria ja Türgi esindajad.

 2016–2018 – projekt „Terita TVTG-s“ („Teisel ringil targaks Tallinna Vanalinna Täiskasvanute Gümnaasiumis“), mille eesmärk oli tuua keskhariduseta inimesed tagasi kooli ning õpilaste toetamine keskhariduse omandamise teel. Projekti raames korraldati väljasõite teatritesse ning muuseumidesse ning viidi läbi ka järeleaitamiskursusi ja veebiseminare reaalainetes.

 Projektil „Terita TVTG-s“ algas jätkuprojekt „Terita TVTG-s“ II. Projekti eesmärk jäi samaks, kuid lisaks väljasõitudele ning ekskursioonidele võeti tööle ka õppenõustaja, kes aitab õpilasel leida sobivaima viisi õpingute jätkamisel ning annab talle nõu õpiraskuste ületamiseks.

 2005–2008 osales kool haridusprojektis Comenius-1 “Keskaeg tänapäeva vaatevinklist”. Selle projekti raames tutvuti teiste koolide töökorralduse ja õppesüsteemidega. Partnerkoolid olid Saksamaalt, Hollandist, Rumeeniast, Hispaaniast, Poolast ja Ungarist. 2006. aastal toimus projektikohtumine Ungari partnerkoolis Gyögyös.

 2007 – osalemine Saksamaal Paderbornis Euroopa nädalal, millest võttis ka osa gümnaasiumi viieliikmeline delegatsioon. Paderborni koolis külastati ajaloo- ja inglise keele tunde, tutvuti kultuuriväärtustega, käidi töötubades ja kuulati ettekandeid kultuuri ja hariduse probleemidest.

 2007/08. õppeaastal käis kolmeliikmeline delegatsioon projektikohtumisel Amsterdamis.

 2005-2008 – osaleti rahvusvahelises Lingua keeleprojektis “Vanasõnad, kõnekäänud ja naljandid”. Selles projektis osales igast Euroopa riigist üks täiskasvanute kool.

 Õppetöö 
 Keeleõpetus 
Inglise keel B2-tasemel.

Vene või saksa keel B1-tasemel.

 Valikained 
Tallinna Vanalinna Täiskasvanute Gümnaasiumis on kohustuslikud valikained, mis erinevad tavakooli õppeainetest. Nendeks on:
 psühholoogia
 globaliseeruv maailm
 Tallinna ajalugu

 TVTG erinevus päevakoolidest 
Tallinna Vanalinna Täiskasvanute Gümnaasium võimaldab igas vanuses inimestel saada keskharidust. Kool sobib inimestele, kes on pidanud tervislikel põhjustel päevakooli pooleli jätma, kellel oli konflikt eelmises koolis või kes majanduslikel põhjustel peab kooli kõrvalt tööl käima. Tallinna Vanalinna Täiskasvanute Gümnaasium annab oma õpilastele võimaluse käia kas hommikuti või õhtuti koolis ning korraldab ka eri sisuga ekskursioone. 

Tallinna Vanalinna Täiskasvanute Gümnaasiumis on võimaldatud järelevastamistunnid ja rühmaõpe, mida saab teha väljaspool koolimaja. Matemaatikas on kasutusele võetud veebiseminarid, kus terve tund toimub Moodle'i õpikeskkonnas.

 Viited 

 Kirjandus 
 Kits, A., Allkivi, E., Karmin, L. (2009). Tallinna Vanalinna Täiskasvanute Gümnaasium 90. Tallinn: OÜ Vali Press.

 Välislingid 
 Kooli koduleht
 Tallinna haridusamet
 Kool Facebookis

Kategooria:Tallinna koolid
Kategooria:Kesklinna linnaosa